馬力 (民建聯主席)

馬力，係香港政治人物，做過香港立法會議員、香港特別行政區全國人民代表大會代表，民建聯第二任主席。

屋企 
馬力祖籍福建廈門，廣東廣州出世，喺1962年俾屋企人帶去香港定居，喺福建人聚居嘅北角大。同大部分移民一樣，馬力初來港時只識講福建話，連一句廣東話都唔識。

事業 
馬力入讀培僑小學，響培僑中學讀書時，佢曾經係民建聯前主席曾鈺成嘅學生。馬力響接受訪問時話過，響培僑讀書期間令佢培養出「服務社會及服務國家」嘅信念。馬力培僑中學畢業之後、最初留喺母校培僑教書，1974年考入香港中文大學中文系。佢做過培僑中學嘅先生。

1985年到1990年間，入讀港大中文系研究院。馬力響讀書時期經中大教授馬蒙引薦，加入咗「中國語文學會」，從而認識前新華社香港分社秘書長毛鈞年，其後毛鈞年成為馬力從政嘅關鍵人物。1985年，毛鈞年推薦馬力出任《基本法》諮詢委員會秘書處副秘書長。馬力多年後接受傳媒訪問時曾經話，出任副秘書長令佢廣結政界人脈。「香港大部分從政人物都係自八五年《基本法》草委及諮委成立後走出來，呢班人我個個都識，好清楚佢哋嘅諗法。」。

馬力曾經響香港多份報章撰寫專欄。辛維思係佢響1980年代中英談判時響《明報》用嘅筆名，取意「新思維」。當初傳媒曾經懷疑佢嘅稿件係新華社嘅特稿，直至馬力後來出任民建聯主席，呢個秘密先得以公開。

自1991年後做埋《香港商報》副社長。

參選 
馬力係民建聯創會會員，響接替為2003年香港區議會選舉選舉失利負責而辭職嘅曾鈺成之前，佢一直係民建聯嘅秘書長，擔當文膽同師爺嘅角色，統籌選舉事務。

2004年，馬力夥拍蔡素玉等代表民建聯合組名單出選2004年香港立法會選舉香港島選區議席。報名參選無耐就發現自己生結腸癌，選舉期間出席唔到公眾活動。最後兩人以些微票數擊敗前綫嘅何秀蘭當選。經過一輪治療，馬力病情好轉。

病逝 
2006年3月起，馬力病情出現反覆，不時要做各種治療。2007年中，馬力結腸癌復發，留院治療，期間中央同廣東省領導、香港特區政府主要官員都親自到醫院探佢。後來因癌細胞擴散至全身，重引起呼吸及循環系統衰竭，響2007年8月8號下晝兩點響廣州中山大學附屬腫瘤醫院病逝，享年55歲，係香港特區成立後首位響任內逝世嘅立法會議員。佢嘅議席遺缺由立法會補選產生補上。

著作言論

文學研究 
佢本身係文學研究出身，曾研讀《楊家將》寫碩士論文，重對《紅樓夢》有研究，曾經同梅節合著紅學研究書籍《紅學耦耕集》，係香港少數嘅「紅學專家」。

政論文章 
響1986至1987年間，馬力以筆名「辛維思」發表近百篇闡析《基本法》嘅文章。馬力經常喺報章上撰文，全盛時期喺報章上有六、七個專欄咁多，不時同政見不同者打筆戰。佢話自己樂在其中：「早期我啲文章都會有新觀點，希望自己嘅創見、觀點、立場可以引起思考、論爭。以前同人筆戰，唔會怕乜嘢，幾長都無所謂，俾人圍攻，我睇人哋寫乜，照砌番轉頭……」大公網：辛思維與紅學專家

肉餅論爭議 

馬力響2007年5月15號同傳媒茶敘嗰時發表有關六四事件嘅言論引起社會好大迴響。呢番言論引起極大爭議，《蘋果日報》、《明報》、《南華早報》響5月16號第二日都放響頭版報導。支聯會主席司徒華、民主黨主席何俊仁、曾經因為帶住香港人捐款去北京而被捕嘅李卓人、學運領袖王丹、港區人大代表李鵬飛等人都譴責馬力嘅言論。馬力響5月16號向記者承認之前所用嘅例子太過輕挑，又話願意收回部分字眼，但無意收回觀點同道歉。

2007年，有首《福佳始終有你》，改編自香港特別行政區成立十周年紀念主題曲《始終有你》，諷刺馬力。

勳銜 
 太平紳士
 金紫荊星章

影響 
馬力擔任民建聯主席期間推行年輕化政策，提出「內強質素，外樹形象」方針，響2004年帶領民建聯贏取11個立法會議席，成為立法會第一大黨。2005年4月，佢又成功促成民建聯同親政府派政黨港進聯合併，改名「民主建港協進聯盟」，簡稱仍然叫民建聯。佢又推動向跨階層吸納黨員，令黨員人數急增，超過一萬，令民建聯成為香港第一個「萬人黨」。

死後留下立法會議位空缺，間接導致泛民主派訂出初選協調機制，以選出代表參選。

注

類:香港民建聯主席
培僑中學舊生
前香港立法會議員
香港民建聯黨員
前港區人大代表
類:祖籍福建
力